১৯৯৯ সালে মোর্টেন তখন বায়োটেকনোলজির ছাত্র। ডেনমার্কের একটি বিশ্ববিদ্যালয়ে পড়ছেন। সিদ্ধান্ত নিলেন এক বছরের একটা ছুটি নেবেন এবং অন্যরকম কিছু করার চেষ্টা করবেন। সেসব দিন গুলোয় তিনি কম্পিউটারের ব্যাপারে খুবই উৎসাহিত হয়ে পরেন। স্থির করেন কম্পিউটার নিয়েই কিছু একটা করবেন। এবং এভাবেই মিক্কেলের সঙ্গে এবং মিক্কেলের তত্বাবধানে কাজ করা শুরু করেন। আলেকজান্ডার আঘাসিপোর, মোর্টেন প্রিমডাল এবং এই মিক্কেল সোয়ানে তিনজনের কেউই তখন দুর্দান্ত কিছুই করছিলেন না। পার্ট টাইম কনসালটেন্ট হিসেবে কাজ করতেন। এরকম সময়ই জেনডেস্ক নিয়ে কাজ করা শুরু করেন ওরা। প্রথম দিকে যেমন হয়, বিশেষজ্ঞরা টিকি নাড়িয়ে বলেন এসব চলবে না, কারণ প্রোডাক্টটি অতীব সরল প্রকৃতির। কিন্তু মোর্টেন, মিক্কেল এবং আলেকজান্ডার বাজারটা দেখতে পাচ্ছিলেন। সফ্টঅয়্যার পরিষেবা হিসেবে আগামী দিনের বাজারে তাদের জায়গা পাকা করার দৌড় উপলব্ধি করেছিলেন ওরা। যে সরলতার জন্যে একদল লোক নাক সিটকেছিল সেই সাবলীল সরলতাই ইউএসপি করলেন ওই তিনজন। কাস্টমারের সমস্যা সমাধানের সময় কিংবা কাস্টমারের জন্যে যে ইন্টারফেস তৈরি হয়েছে সেখানে কোথাও কোনও জটিলতার অবকাশ নেই।